**סיפור נח**

**נח**

* לפני המבול נח נקרא "אִישׁ צַדִּיק תָּמִים" (פרק ו פסוק ט), כיצד הוא מכונה כעת?
* האם לדעתך כינוי זה חיובי או שלילי?
* מה משמעות שינוי הכינויים, מה קרה ביניהם?
* מדוע נח בוחר להתחיל את שיקום העולם בנטיעה של כרם? ומדוע הוא משתכר?
* מה נח מבין לאחר שהוא מקיץ משכרותו? ומהי תגובתו?

מתחילת סיפור המבול נח אינו מדבר כלל, הוא כל הזמן רק עושה. הפעם הראשונה שבה נח מדבר היא בפסוקים אלו בקללתו את נכדו, והמילה הראשונה שהוא אומר היא "ארור".

* מה אפשר להבין מכך על נח?

פירוש שטיינזלץ: 'ויחל נח איש האדמה' - כפי שסופר כבר קודם, נח היה חקלאי. אחד המעשים הראשונים שעשה לאחר המבול, היה נטיעת כרם. נראה כי נח העדיף את נטיעת הכרם על פני זריעתם של דגנים חיוניים או על פני נטיעתם של עצי פרי הנחוצים לקיומו. ניתן לשמוע בין השיטין תוכחה כלפי נח, שהעדיף להכין את היין, שהוא בגדר מותרות. ייתכן שהוא נטע דווקא כרם משום שביקש להשתכר. אחרי שכל העולם שהכיר חרב, ביקש לטשטש את תודעתו כדי להתגבר על הטראומה.

שאלה למחשבה: "וַיִּטַּע כָּרֶם" – איזה עוד עץ מסיפור אחר ניטע? ומה לדעתך הקשר בין שני העצים הללו?

**חם וכנען**

חם רואה את אביו, הדמות שהצילה את המשפחה, שבור ושיכור.

* כיצד מגיב חם לשכרותו של אביו?
* מה תגובתו מעידה על אישיות של חם?
* מה משמעות המילים "עֶרְוַת אָבִיו", מה חם ראה?
* נח מקיץ משכרותו ומבין את אשר עשה בנו הקטן – מי זה הבן הקטן?

"אָרוּר כְּנָעַן,  עֶבֶד עֲבָדִים יִהְיֶה לְאֶחָיו"

* במה מקלל נח את כנען? ומדוע כנען מקולל, מה הוא עשה?

פירוש שטיינזלץ: 'וירא חם אבי כנען את ערות אביו' - נראה כי כנען מוזכר כאן משום שהיה מעורב במעשה, כפי שהסבירו חכמים, בין בכך שהוא הציץ באוהל בראשונה והלך לספר לאביו, בין בעשיית מעשים גרועים יותר. הביטוי 'לראות ערווה' (כמו ל'גלות ערווה') המופיע בתורה גם בהקשרים הלכתיים אינו מובן כמשמעו המילולי אלא כקיום מגע מיני אסור. ייתכן שנרמז כאן שחם, או כנען בנו, עשה בנח מעשה מיני כלשהו. ואולם ייתכן גם שחם רק ראה, כפשוטו, את ערוות נח, אלא שלא הסתיר קלונו של אביו אלא להפך, ביזה אותו.

שאלה למחשבה: מי עוד קולל במילה ארור? מה לדעתך משמעות השוואה זו?

**שם ויפת**

* כיצד שם ויפת מגיבים לשכרותו של אביהם?
* מה תגובתם מעידה על אישיותם?
* "יַפְתְּ אֱלֹהִים לְיֶפֶת וְיִשְׁכֹּן בְּאָהֳלֵי שֵׁם וִיהִי כְנַעַן עֶבֶד לָמוֹ" - במה בורכו יפת ושם?

פירוש שטיינזלץ: 'יפת' - ירחיב, יגדיל את גבול נחלתו. 'וישכון' – אלוקים, 'באהלי שם' – ואכן בזרע אברהם, מצאצאיו של שם שרתה שכינה. 'ויהי כנען עבד למו' – כנען יישאר עבדם של שם ויפת.

שאלה למחשבה: מי עוד כיסה את עירומו בסיפור אחר? מה לדעתך משמעות ההשוואה הזאת?

**להלן השאלות והתשובות לדף העבודה:**

נח-

* לפני המבול נח נקרא "אִישׁ צַדִּיק תָּמִים" (פרק ו פסוק ט), כיצד הוא מכונה כעת? (איש האדמה)
* האם לדעתך כינוי זה חיובי או שלילי?
* מה משמעות שינוי הכינויים, מה קרה ביניהם? (הכינוי קשור אולי ליציאה של נח לאדמה לאחר המבול
* מדוע נח בוחר להתחיל את שיקום העולם בנטיעה של כרם? ומדוע הוא משתכר? (אפשר לראות את נטיעת הכרם בביקורת – במקום לשקם את העולם נח עסוק בנטיעת כרם והכנת יין. כך למשל מבאר רש"י: "שהיה לו לעסוק תחילה בנטיעה אחרת")
* מה נח מבין לאחר שהוא מקיץ משכרותו? ומהי תגובתו? (מבין את שעשה לו בנו, מקלל את בנו ומברך את בניו)

מתחילת סיפור המבול נח אינו מדבר כלל, הוא כל הזמן רק עושה. הפעם הראשונה שבה נח מדבר היא בפסוקים אלו בקללתו את נכדו, והמילה הראשונה שהוא אומר היא "ארור".

* מה אפשר להבין מכך על נח?

פירוש שטיינזלץ: 'ויחל נח איש האדמה' - כפי שסופר כבר קודם, נח היה חקלאי. אחד המעשים הראשונים שעשה לאחר המבול, היה נטיעת כרם. נראה כי נח העדיף את נטיעת הכרם על פני זריעתם של דגנים חיוניים או על פני נטיעתם של עצי פרי הנחוצים לקיומו. ניתן לשמוע בין השיטין תוכחה כלפי נח, שהעדיף להכין את היין, שהוא בגדר מותרות. ייתכן שהוא נטע דווקא כרם משום שביקש להשתכר. אחרי שכל העולם שהכיר חרב, ביקש לטשטש את תודעתו כדי להתגבר על הטראומה.

חם וכנען-
חם רואה את אביו, הדמות שהצילה את המשפחה, שבור ושיכור.

* כיצד מגיב חם לשכרותו של אביו? (חם רואה את ערוות אביו, וקורא לאחיו)
* מה תגובתו מעידה על אישיות של חם? (חם רואה את נח בקלקלתו ומבזה אותו)
* מה משמעות המילים "עֶרְוַת אָבִיו", מה חם ראה?
* נח מקיץ משכרותו ומבין את אשר עשה בנו הקטן – מי זה הבן הקטן? (חם)

"אָרוּר כְּנָעַן, עֶבֶד עֲבָדִים יִהְיֶה לְאֶחָיו"

* במה מקלל נח את כנען? ומדוע כנען מקולל, מה הוא עשה? (כנען יהיה עבד. נראה שגם הוא היה מעורב במעשה)

פירוש שטיינזלץ: 'וירא חם אבי כנען את ערות אביו' - נראה כי כנען מוזכר כאן משום שהיה מעורב במעשה, כפי שהסבירו חכמים, בין בכך שהוא הציץ באוהל בראשונה והלך לספר לאביו, בין בעשיית מעשים גרועים יותר. הביטוי 'לראות ערווה' (כמו ל'גלות ערווה') המופיע בתורה גם בהקשרים הלכתיים אינו מובן כמשמעו המילולי אלא כקיום מגע מיני אסור. ייתכן שנרמז כאן שחם, או כנען בנו, עשה בנח מעשה מיני כלשהו. ואולם ייתכן גם שחם רק ראה, כפשוטו, את ערוות נח, אלא שלא הסתיר קלונו של אביו אלא להפך, ביזה אותו.

שם ויפת-

* כיצד שם ויפת מגיבים לשכרותו של אביהם? (מכסים אותו)
* מה תגובתם מעידה על אישיותם? (מכבדים את אביהם)
* "יַפְתְּ אֱלֹהִים לְיֶפֶת וְיִשְׁכֹּן בְּאָהֳלֵי שֵׁם וִיהִי כְנַעַן עֶבֶד לָמוֹ" - במה בורכו יפת ושם?

פירוש שטיינזלץ: 'יפת' - ירחיב, יגדיל את גבול נחלתו. 'וישכון' – אלוקים, 'באהלי שם' – ואכן בזרע אברהם, מצאצאיו של שם שרתה שכינה. 'ויהי כנען עבד למו' – כנען יישאר עבדם של שם ויפת.

לאחר שסיימנו ללמוד בחברותות, נאפיין את הדמויות, אפשר לעשות זאת במליאת הכיתה – לבקש לאפיין את התנהגות הדמות ממי שעסק בה ולאסוף את התשובות על הלוח. או שאפשר לחלק שוב את הכיתה, הפעם לפי הדמות. כל מי שיש לו 'נח' במקום אחד, כל 'שם ויפת' במקום שני וכל 'חם וכנען' במקום שלישי. נשאל את התלמידים:

* אפיינו את הדמות, מה מצבה הנפשי לאחר המבול? מה מצבה המוסרי?

נחזור לדיון כיתתי ונאסוף את אפיוני הדמויות, נכתוב על הלוח דברים שעולים.

נח - נח עבר מבול – מאיש צדיק הוא הופך לאיש אדמה. לאורך כל המבול נח עושה את דבר ה', בלי להתנגד ובלי למחות, וכאן השתיקה נפרצת סוף-סוף, ונח מקלל: "ארור". הוא מוצא נחמה במעשי בניו שם ויפת ואליהם הוא אומר: "ברוך".

חם וכנען – נח, שהנהיג והציל את המשפחה, מתגלה בשעה של חרפה. איך מגיב הבן כשהוא רואה את אביו שבור ועלוב? חם וכנען חד הם – כנען מופיע כבר בהתחלה כבנו של חם, שמעשיהם דומים, ובסוף גם כנען מקבל את הקללה. האב ו/או בנו מבזים את נח או, חמור מכך, עושים מעשה מיני באביהם. חם וכנען לא השתנו בעקבות המבול, רק עתה העולם נחרב בגלל חטאים כאלה, והם אינם משנים את דרכם וחוזרים לדפוסים ולתרבות שקדמה למבול.

שם ויפת מגלים צניעות וכבוד לאביהם, הם מכסים את מערומיו בלי לפגוע בכבודו. העולם אינו מושלם, אנשים נופלים, אבל הם אינם מפרסמים את קלונו, הם מגלים מוסריות גבוהה, רגישות וכבוד כלפי אביהם. הם אינם ממשיכים את התרבות שקדמה למבול.